Når en bryggeriarbejder fik sin lønseddel i 1993, kunne hun se en ny post: Arbejdsmarkedspension. Den var på 0,9 procent af hendes løn. I dag er posten steget til omkring 12 procent for 3F’ s medlemmer. Lønmodtagere med almindelige indkomster har fået tryghed og sikkerhed. Grundlaget blev lagt for 25 år siden. Og blev nogle år senere omsat til rigtig pensionsopsparing for rigtige mennesker. Til tryghed for den enkelte og dermed for os alle sammen. Det er det, konferencen i dag handler om. Tak for invitationen til at være med. Tak til Forsikring og Pension, der har taget initiativ til, at vi fejrer vores særlige danske tradition for at finde fælles, trygge og solide løsninger. Vi fejrer noget af det bedste ved Danmark. Vores land er ikke uden modsætninger. Alle os, der er samlet her i dag, er ikke nødvendigvis enige om alt. Men vi mødes. Vi diskuterer. Sådan er Danmark. Og når vi er bedst, så bygger vi en solid og solidarisk bro ind i fremtiden. Og broen hviler på resultater, der er opnået af generationer før os. Det er ikke altid nemt. Det er ikke altid, at brikkerne falder på plads, som de gjorde den 8. december 1987. Resultatet blev en ordentlig pension, også for arbejdsmænd, håndværkere og sosu-hjælpere. Et resultat, der har stor betydning for millioner af danskere og for hele Danmark. Et resultat, der er så langsigtet, at det ikke her 25 år efter har fuld effekt endnu. Også i dag kæmper vi med, at det hele gik for hurtigt i tiden op til krisen, og at det har skabt problemer for konkurrenceevnen. De seneste ti år er konkurrenceevnen faldet med næsten 20 procent. Der er meget, vi skal indhente. Under højkonjunkturen op til krisen steg danske virksomheders omkostninger mere end i de fleste andre lande. Og problemet bliver ikke mindre af, at Tyskland og Sverige, vores to største samhandelspartnere, har haft en god udvikling i deres konkurrenceevne. Det giver en tryghed, at alle med fast tilknytning til arbejdsmarkedet er sikret rimelig pension i forhold til den indkomst, de havde, da de var i arbejde. Det er helt unikt, at almindelige lønmodtagere i dag kan gå på pension med en solid opsparing, der kan sikre gode rammer om livet som pensionist. 60-årige danskere har i gennemsnit sparet halvanden million op til pension. Og tallet stiger, fordi flere og flere sparer op gennem hele deres arbejdsliv. Det er trygt for os at vide, at vores pensioner er sikre. Og det er trygt for vores børn, at de ikke skal forsørge os. Det er solidaritet mellem generationer. Arbejdsmarkedspensionerne aflaster de offentlige finanser og er et bidrag til den sunde økonomiske politik, som er vigtig for, at vi kan finansiere vores velfærd, også i fremtiden. Vi skal også udvikle vores velfærd. Og her er samarbejde mellem den private og den offentlige sektor en vigtig vej. Jeg hører ikke til dem, der mener, at den ene sektor er vigtigere end den anden. Vi har brug for både en dygtig offentlig sektor og dygtige private virksomheder. Når de to dele af Danmark arbejder sammen, så får vi brugt alle gode kræfter bedst muligt.